# Kritériá akreditácie profesijne orientovaných bakalárskych študijných programov vysokoškolského vzdelávania

1. Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) ustanovuje v § 82 ods. 7, že Akreditačná komisia pri výkone svojej pôsobnosti používa kritériá, ktoré navrhuje. Po vyjadrení orgánov reprezentácie vysokých škôl kritériá schvaľuje Ministerstvo školstva, vedy, výskumu a športu SR.
2. Tento materiál obsahuje súbor kritérií, ktoré Akreditačná komisia používa podľa § 82 ods. 2 písm. a) zákona pri akreditácii profesijne orientovaného bakalárskeho študijného programu (ďalej aj „študijný program“), t. j. pri posudzovaní spôsobilosti vysokej školy uskutočňovať profesijne orientovaný bakalársky študijný program oprávňujúci ju udeliť absolventom tohto študijného programu akademický titul „bakalár“.
3. Na skrátené označenie súboru kritérií pre profesijne orientovaný bakalársky študijný program obsiahnutých v tomto materiáli sa používa skratka KPB.
4. Pri posudzovaní spôsobilosti vysokej školy uskutočňovať profesijne orientovaný bakalársky študijný program sa posudzujú
   1. vysoká škola a jej pracoviská zabezpečujúce uskutočňovanie profesijne orientovaného bakalárskeho študijného programu,
   2. samotný profesijne orientovaný bakalársky študijný program.
5. Pri posudzovaní vysokej školy a jej pracovísk zabezpečujúcich uskutočňovanie profesijne orientovaného bakalárskeho študijného programu sa hodnotia tieto atribúty:
   1. úroveň výskumnej, resp. umeleckej činnosti,
   2. materiálne, technické a informačné zabezpečenie,
   3. personálne zabezpečenie.
6. Pri posudzovaní profesijne orientovaného bakalárskeho študijného programu sa hodnotia tieto atribúty:
   1. obsah,
   2. požiadavky na uchádzačov a spôsob ich výberu,
   3. požiadavky na absolvovanie,
   4. napĺňanie profilu absolventa.
7. Akreditačná komisia posúdi príslušnú vysokú školu a jej pracoviská zabezpečujúce uskutočňovanie profesijne orientovaného bakalárskeho študijného programu a samotný študijný program a zistí, v akej miere ich atribúty spĺňajú jednotlivé kritériá. Akreditačná komisia odporučí priznať vysokej škole právo udeľovať absolventom profesijne orientovaného bakalárskeho študijného programu zodpovedajúci akademický titul, ak atribúty vysokej školy a jej pracovísk zabezpečujúcich uskutočňovanie profesijne orientovaného bakalárskeho študijného programu a atribúty študijného programu uspokojivo spĺňajú stanovené kritériá. Miera spĺňania kritérií môže byť rozličná, Akreditačná komisia posudzuje profesijne orientovaný bakalársky študijný program komplexne a v odôvodnených prípadoch môže nižšie plnenie  niektorých kritérií kompenzovať vyšším plnením iných kritérií. Ak je súčasťou kritéria dosahovanie minimálnej hodnoty niektorého z ukazovateľov, nesmie hodnota ukazovateľa určeného pre posudzovanú vysokú školu, resp. študijný program klesnúť pod minimálnu hodnotu. Ak vysoká škola požiada o akreditáciu profesijne orientovaného bakalárskeho študijného programu, ktorý uskutočňuje, organizuje a zabezpečuje mimo svojho sídla, predkladá samostatnú žiadosť s podkladmi.
8. Kritériá v tomto materiáli sa používajú aj pri akreditácii profesijne orientovaného bakalárskeho študijného programu uskutočňovaného v kombinácii dvoch študijných odborov. Ak ide o medziodborové štúdium (§ 51 ods. 5 zákona), musia atribúty vysokej školy a jej pracovísk (KPB-A) spĺňať stanovené kritériá pre každý zo študijných odborov. Každému zo študijných odborov musia byť venované aspoň 2/5 obsahu študijného programu. Ostatné atribúty študijného programu (KPB-B) sa posudzujú obdobne ako pri študijnom programe uskutočňovanom len v jednom študijnom odbore. Ak jeden zo študijných odborov je hlavný, posudzuje sa študijný program ako študijný program uskutočňovaný v tomto študijnom odbore.
9. Uskutočňovanie, organizovanie a zabezpečovanie profesijne orientovaného bakalárskeho študijného programu (ako celku) na pracoviskách s rôznym sídlom sa posudzuje ako samostatné uskutočňovanie, organizovanie a zabezpečovanie viacerých študijných programov.

(10) Kritériá v tomto dokumente sa používajú aj pri akreditácii spoločných bakalárskych profesijne orientovaných študijných programov. V týchto prípadoch sa vysoká škola posudzuje z pohľadu spôsobilosti na zabezpečenie častí študijného programu, ktoré priamo uskutočňuje.

(11) V kritériách v tomto dokumente sa zavádzajú, vzhľadom na ich špecifickosť, termíny „spolupracujúci podnik“ a „spolupracujúca organizácia“. Ide o subjekty, ktoré sa budú zúčastňovať na organizácii a uskutočňovaní profesijne orientovaných bakalárskych študijných programov.

(12) Spolupracujúcimi podnikmi a spolupracujúcimi organizáciami rozumieme špeciálne výučbové zariadenia vysokých škôl, ktoré slúžia na praktickú výučbu. Sú nimi samostatné právnické alebo fyzické osoby, s ktorými má vysoká škola uzatvorenú zmluvu o praktickej výučbe.

(13) Odborníkom z praxe sa rozumie zamestnanec spolupracujúceho podniku alebo spolupracujúcej organizácie s vysokoškolským vzdelaním minimálne 2. stupňa, ktorý sa bude podieľať na zabezpečovaní praxe študentov  na pracovisku spolupracujúceho podniku alebo spolupracujúcej organizácie, prípadne i na pedagogickom procese na vysokej škole vo vybraných predmetoch.

(14) Miestom uskutočňovania profesijne orientovaného bakalárskeho študijného programu sa rozumie sídlo vysokej školy/fakulty a pracoviská spolupracujúcich podnikov a spolupracujúcich organizácií, uvedených v zmluve o praktickej výučbe.

# KPB-A: Osobitné kritériá na hodnotenie atribútov vysokej školy a jej pracovísk zabezpečujúcich uskutočňovanie profesijne orientovaného bakalárskeho študijného programu

|  |  |
| --- | --- |
| Atribút/kritérium | Uspokojivé plnenie |
| Atribút: Úroveň výskumnej, resp. umeleckej činnosti | |
| Kritérium KPB-A1: Úroveň výskumnej, resp. umeleckej činnosti vysokej školy a pracovísk zabezpečujúcich uskutočňovanie študijného programu | Prvý stupeň (B)  Vysoká škola musí preukázať nepretržitú sledovateľskú výskumnú činnosť alebo primeranú umeleckú činnosť zodpovedajúcich pracovísk v problematike študijného odboru alebo v kombinácii študijných odborov v takej miere, aby mohli adekvátne reagovať na nové poznatky v danom odbore a začleniť ich do poskytovaného vzdelávania v rámci profesijne orientovaného bakalárskeho študijného programu.  Na preukázanie nepretržitej sledovateľskej výskumnej činnosti treba vykonávať takú výskumnú činnosť a produkovať také výsledky, aby bolo na základe nich preukázateľné, že vysokoškolskí učitelia pôsobiaci v príslušnom profesijne orientovanom bakalárskom študijnom programe rozumejú vývojovým trendom príslušného študijného odboru, vykonávajú v študijnom odbore výskum prepojený na potreby praxe a pravidelne publikujú jeho výsledky aspoň na národnej úrovni. Kvalita a kvantita publikovaných výstupov musí byť dostatočná vzhľadom na potreby a rozvoj príslušného profesijne orientovaného bakalárskeho študijného programu. |
| Atribút: Materiálne, technické a informačné zabezpečenie študijného programu | |
| Kritérium KPB-A2: Dostatočnosť materiálneho, technického a informačného zabezpečenia študijného programu | Dostačujúce materiálne, technické a informačné zabezpečenie profesijne orientovaného bakalárskeho študijného programu (knižnica, študovne, dostupnosť informačných zdrojov pomocou internetu, dostupnosť základnej študijnej literatúry, učebníc, monografií a zahraničných vedeckých časopisov, softvérové vybavenie, prístup k potrebným databázam, podľa požiadaviek vyplývajúcich z opisu študijného odboru aj laboratóriá, projektové štúdiá, ateliéry, technologické zabezpečenie, atď.) na to, aby bolo možné uskutočňovať príslušný profesijne orientovaný bakalársky študijný program a splniť jeho ciele v oblasti vzdelávania a praxe. Materiálne, technické a informačné zabezpečenie môže byť zabezpečované zmluvne aj v priestoroch spolupracujúcich podnikov a spolupracujúcich organizácií.  **Minimálnou podmienkou** je, že vysoká škola má v mieste uskutočňovania profesijne orientovaného bakalárskeho študijného programu knižnicu a študovňu s možnosťou prezenčného prístupu k základnej študijnej literatúre (minimálne v rozsahu študijnej literatúry uvádzanej v informačných listoch predmetov) a zabezpečený prístup študentov k dokumentácii a  portfóliu nových poznatkov v danej oblasti.  Hodnotí sa nielen momentálny stav, ale aj zmeny v materiálnom, technickom a informačnom zabezpečení profesijne orientovaného bakalárskeho študijného programu, napr. postup úprav priestorového zabezpečenia, zvýšenie úrovne materiálneho zabezpečenia a pod.  Hodnotí sa pokrytie jednotlivých predmetov profesijne orientovaného bakalárskeho študijného programu alebo aspoň ich významnej časti dostupnou základnou študijnou literatúrou.  Na účely tohto kritéria sa miestom uskutočňovania študijného programu rozumie vysoká škola, miesto praktickej výučby alebo obe. |
| **Atribút:** Personálne zabezpečenie | |
| Kritérium KPB-A3: Štruktúra prednášateľov, resp. vysokoškolských učiteľov, pôsobiacich v ťažiskových formách výučby v závislosti od špecifík študijného odboru (kvalifikačná štruktúra) | Pri posudzovaní primeraného personálneho zabezpečenia sa vychádza z princípu, že na zabezpečenie výučby v každom profesijne orientovanom bakalárskom študijnom programe vysoká škola musí mať k dispozícii dostačujúci počet vysokoškolských učiteľov v pracovnom pomere na ustanovený týždenný pracovný čas („plný úväzok”) a odborníkov z praxe, na ktorých sa neuplatňuje požiadavka plného úväzku, aby spolu s garantom a spolugarantom z praxe dokázali plynulo a trvalo udržiavať kvalitu vzdelávacieho procesu a zabezpečili rozvoj tohto profesijne orientovaného bakalárskeho študijného programu.  Predmety, ktoré sú v rámci profesijne orientovaného bakalárskeho študijného programu povinné a povinne voliteľné, sú zabezpečované prevažne vysokoškolskými učiteľmi v plnom úväzku. Vyžaduje sa, aby títo vysokoškolskí učitelia mali vlastné vedecké/umelecké výstupy v oblasti študijného odboru, v ktorom získavajú absolventi profesijne orientovaného bakalárskeho študijného programu vzdelanie. Prednášky, resp. analogicky iné ťažiskové formy výučby v závislosti od špecifík študijného odboru (ďalej „prednášky“) vedú vysokoškolskí učitelia pôsobiaci na funkčnom mieste profesora alebo docenta, ich časti aj odborní asistenti a odborníci z praxe. Na uspokojivé plnenie je nevyhnutné najmä, aby prednášky v predmetoch jadra študijného programu, t. j. tej časti, v ktorej sa napĺňa obsah študijného odboru, viedli profesori alebo docenti. Odborníci z praxe, ktorí sa podieľajú na pedagogickom procese výhradne vedením záverečných prác, sa pre vyhodnotenie tohto kritéria nezohľadňujú. |
| Kritérium KPB-A4: Primeranosť počtu vysokoškolských učiteľov, výskumných pracovníkov alebo umeleckých pracovníkov (§ 74 ods. 1), ktorí vedú záverečné práce vzhľadom na počet študentov | Vyžaduje sa, aby súčet záverečných prác študentov v profesijne orientovanom bakalárskom študijnom programe, vedených jedným zamestnancom vysokej školy, nepresiahol v jednom akademickom roku päť, pričom je potrebné zachovať podmienku vedenia maximálne desať záverečných prác vedených jedným zamestnancom vo všetkých študijných programoch 1. a 2. stupňa.  Na vedenie záverečnej práce je potrebné vysokoškolské vzdelanie najmenej druhého stupňa. |
| Kritérium KPB-A5: Zloženie skúšobných komisií na vykonanie štátnych skúšok (na obhajoby záverečných prác) pri rešpektovaní § 63 ods. 3 zákona[[1]](#footnote-2)) | Je nevyhnutné, aby aspoň jeden člen komisie pre obhajobu záverečných prác bol z prostredia praxe daného študijného odboru. |
| **Kritérium KPB-A6**: Garantovanie kvality a rozvoja študijného programu | Garant profesijne orientovaného bakalárskeho študijného programu je vysokoškolský učiteľ zaradený na funkčnom mieste profesora alebo na funkčnom mieste docenta v príslušnom alebo príbuznom študijnom odbore na vysokej škole, na ktorej je zodpovedný za kvalitu a rozvoj profesijne orientovaného bakalárskeho študijného programu. Pri posudzovaní navrhovaného garanta sa berie do úvahy jeho skutočná zodpovednosť za študijný program, teda či má skutočne možnosť a či ovplyvňuje kvalitu uskutočňovania a rozvoj profesijne orientovaného bakalárskeho študijného programu, jeho kompetentnosť, teda či jeho pedagogický a vedecký alebo umelecký profil a výsledky zaručujú odbornú kvalitu a jeho skutočná angažovanosť a aktivita pri garantovaní profesijne orientovaného bakalárskeho študijného programu.  Na zabezpečenie kvality a rozvoja profesijne orientovaného bakalárskeho študijného programu sa požaduje okrem garanta aj spolugarant z praxe s vysokoškolským vzdelaním minimálne 2. stupňa a s minimálne 3-ročnou praxou v danom resp. príbuznom študijnom odbore, ktorý sa podieľa na garantovaní odbornej časti daného profesijne orientovaného bakalárskeho študijného programu a  aktívne spolupracuje s vysokou školou, napr. účasťou na spoločných projektoch, na vedení a oponovaní záverečných prác, na prednáškovej činnosti a na praxi študentov v spolupracujúcej organizácii. V prípade zdravotníckych profesijne orientovaných bakalárskych študijných programov sa vyžaduje spolugarant s odbornou spôsobilosťou na výkon povolania, na ktoré sú budúci absolventi pripravovaní.  Zhodnotenie týchto skutočností uvedie vysoká škola v žiadosti. Posudzuje sa najmä zodpovednosť a právomoci garanta a spolugaranta pri úpravách informačných listov predmetov, na výbere zamestnancov, ktorí vyučujú jednotlivé predmety alebo ich časti, ich podiel na organizovaní a uskutočňovaní výskumných činností pracoviska súvisiacich s obsahom profesijne orientovaného bakalárskeho študijného programu. Vyhodnocuje sa, či publikačná činnosť a výskumná/umelecká činnosť garanta za predchádzajúcich päť rokov napomáha rozvoju profesijne orientovaného bakalárskeho študijného programu, ktorý garantuje.  Garant profesijne orientovaného bakalárskeho študijného programu je zamestnaný na vysokej škole na ustanovený týždenný pracovný čas a je zaradený na fakulte, na ktorej sa študijný program uskutočňuje. V prípade garanta nie je prípustné, aby súčet hodín jeho pracovného času v rámci vysokých škôl prekročil 69 hodín pracovného času za týždeň. Do počtu hodín pracovného času sa započítavajú aj obdobné pracovno-právne vzťahy s vysokými školami v zahraničí.  Pri posudzovaní navrhovaného garanta profesijne orientovaného bakalárskeho študijného programu sa s ohľadom na § 77 ods. 6 zákona berie do úvahy aj jeho vek. Vysokej škole je možné priznať spôsobilosť uskutočňovať profesijne orientované bakalárske študijné programy len do konca akademického roka, v ktorom garant profesijne orientovaného bakalárskeho študijného programu dovŕši vek 70 rokov.  Existencia garanta a spolugaranta spĺňajúceho uvedené požiadavky je **minimálnou podmienkou** pre toto kritérium.  Garantovanie a ani spolugarantovanie profesijne orientovaných bakalárskych študijných programov na rôznych vysokých školách sa nepripúšťa. Garantovanie a práca pre inú vysokú školu vo vedúcej pozícii, ako je pozícia rektora, prorektora, dekana, prodekana, štatutára či obdobná manažérska funkcia sa vylučujú.  Garantovanie a ani spolugarantovanie dvoch (viacerých) profesijne orientovaných bakalárskych študijných programov na vlastnej vysokej škole sa principiálne nevylučuje. Rozhodujúce je plnenie predpokladov a samotného výkonu funkcií garanta. |

# KPB-B: Osobitné kritériá na hodnotenie atribútov profesijne orientovaného bakalárskeho študijného programu

|  |  |  |
| --- | --- | --- |
| Atribút / kritérium | Uspokojivé plnenie | |
| **Atribút:** Obsah študijného programu | | |
| Kritérium KPB-B1: Naplnenie obsahu študijného odboru (§ 50 ods. 5 písm. c) zákona) | **Minimálna podmienka** je, aby obsah profesijne orientovaného bakalárskeho študijného programu zodpovedal v postačujúcej miere obsahu študijného odboru (§ 50 ods. 5 písm. c) zákona), v ktorom sa absolvovaním tohto profesijne orientovaného bakalárskeho študijného programu získa vysokoškolské vzdelanie. Miera sa pokladá za postačujúcu, ak aspoň 1/2 obsahu študijného programu je venovaná danému študijnému odboru.  Pri posudzovaní obsahu profesijne orientovaného bakalárskeho študijného programu sa využíva vymedzenie obsahu príslušného študijného odboru. Vymedzenie obsahu študijného odboru je zložkou jeho opisu v štruktúre podľa § 50 ods. 5 zákona. Vymedzenie absolventa obsahuje stručnú rámcovú všeobecnú charakteristiku absolventa, t. j. najmä profil absolventa a jeho predpokladané uplatnenie. Vymedzenie absolventa zahŕňa aj najdôležitejšie vedomosti,  zručnosti a kompetencie, ktoré musí absolvent profesijne orientovaného bakalárskeho študijného programu v danom študijnom odbore nadobudnúť a je potrebné ho tvoriť v súčinnosti so spolupracujúcim podnikom alebo spolupracujúcou organizáciou.  Poznatky uvedené v obsahu študijného odboru musia byť súčasťou skladby každého študijného programu vytváraného na báze opisu študijného odboru. Súčasťou profesijne orientovaného bakalárskeho študijného programu musí **byť minimálne jednosemestrálna povinná prax v spolupracujúcom podniku alebo v spolupracujúcej organizácii.** Hĺbka rozpracovania môže byť v jednotlivých profesijne orientovaných bakalárskych študijných programoch rozličná. Každý profesijne orientovaný bakalársky študijný program musí obsahovať všetky témy aspoň do takej hĺbky,  ktorú stanovuje opis študijného odboru a z tém, ktoré vyžaduje prax, musí obsahovať aspoň jednu tému alebo voľbu viacerých z nich. Niektoré témy alebo časť znalostí sa môžu vymedziť len rámcovo, pričom podstatná časť obsahu profesijne orientovaného bakalárskeho študijného programu musí vychádzať z najnovších potrieb a trendov praxe.  Realizácia a kontrola povinnej praxe je dohodnutá a stanovená v zmluve uzatvorenej medzi vysokou školou a spolupracujúcim podnikom alebo spolupracujúcou organizáciou. Nevyhnutnou súčasťou kontroly povinnej praxe musí byť záznam o jej priebehu. | |
| **Kritérium KPB-B2**: Splnenie charakteristiky študijného programu (§ 52 ods. 1 zákona[[2]](#footnote-3)) | Profesijne orientovaný bakalársky študijný program vyžaduje, aby jeho súčasťou bola povinná prax študentov  na pracovisku spolupracujúceho podniku alebospolupracujúcej organizácie  v rozsahu zodpovedajúcom najmenej jednému semestru a  ohodnotená najmenej 30 kreditmi. Požadovaná minimálna povinná prax môže byť rozdelená maximálne do dvoch celkov. V odôvodnených prípadoch môže byť rozdelenie povinnej praxe študentov odlišné, ako je uvedené v predchádzajúcej vete, ak si to vyžadujú podmienky spolupracujúceho podniku alebo spolupracujúcej organizácie, ale v súčte musí povinná prax študentov trvať aspoň jeden semester.  Počas praxe v spolupracujúcej organizácii alebo v spolupracujúcom podniku študent vykonáva činnosti, ktoré mu umožňujú osvojiť si pracovné postupy, ktoré sa využívajú v danej oblasti poznania, v ktorej sa uskutočňuje jeho vysokoškolské vzdelávanie. V rámci možností spolupracujúcej organizácie alebo spolupracujúceho podniku je mu umožnené podieľať sa na odborných procesoch, projektoch a prostredníctvom konkrétnych úloh nadobúdať vedomosti, zručnosti a kompetencie relevantné pre príslušný študijný odbor.  Na to, aby mohol byť profesijne orientovaný bakalársky študijný program akreditovaný, musí existovať spoločenská požiadavka deklarovaná žiadosťou zainteresovaných strán, ktorými môžu byť profesijné zväzy, podniky a organizácie, ktoré sa zmluvne zaviažu participovať na odbornej praxi**.** Na realizáciu odbornej praxe zabezpečiaspolupracujúce zainteresované strany v súčinnosti s vysokou školou primerané priestorové, materiálne a personálne podmienky. | |
| **Kritérium KPB-B3**: Relevantnosť štandardnej dĺžky štúdia (§ 51 ods. 4 písm. h) zákona) | Štandardná dĺžka štúdia profesijne orientovaného bakalárskeho študijného programu v dennej forme je 4 roky a v externej forme je 5 rokov. Ak je navrhovaná kratšia štandardná dĺžka štúdia, je potrebné ju osobitne zdôvodniť. | |
| **Kritérium KPB-B4**: Zahrnutie záverečnej práce v primeranom rozsahu a náročnosti  (§ 52 ods. 4 zákona) | Profesijne orientovaný bakalársky študijný program obsahuje záverečnú prácu v primeranom rozsahu a náročnosti (§ 52 ods. 4 zákona)[[3]](#footnote-4). Študent má v záverečnej práci preukázať schopnosť samostatne získavať teoretické a praktické poznatky a používať ich; výstupom je konkrétny, v praxi použiteľný návrh riešenia. Bakalárska práca ako študijný predmet je primerane ohodnotená v kreditovom vyjadrení. | |
| **Kritérium KPB-B5**: „umenie“: posúdenie – kde prichádza do úvahy – podľa § 51 ods. 7 zákona | V prípade, že názov profesijne orientovaného bakalárskeho študijného programu obsahuje výraz „umenie“ alebo „iný tvar tohto slova“ posudzuje sa, či spĺňa požiadavky § 51 ods. 7 zákona[[4]](#footnote-5). Hodnotí sa podiel umeleckých výkonov v študijnom programe, ich vplyv na rozvinutie tvorivosti v oblasti umenia. | |
| **Atribút:** Požiadavky na uchádzačov a spôsob ich výberu | | |
| **Kritérium KPB-B6**: Vhodnosť požiadaviek na uchádzačov a spôsob ich výberu na zabezpečenie toho, aby sa na štúdium dostali uchádzači s potrebnými schopnosťami a predpokladmi (§ 57 ods. 1 zákona) | | Požiadavky na uchádzačov a spôsob ich výberu sú zábezpekou, aby sa na štúdium dostali uchádzači s potrebnými schopnosťami a predpokladmi.  Vyhodnocuje sa vhodnosť ďalších podmienok prijatia na štúdium určených vysokou školou s cieľom zabezpečiť, aby sa na štúdium dostali uchádzači s potrebnými schopnosťami a predpokladmi (§ 57 ods. 1). Predpokladá sa, že vysoká škola vymedzila potrebné schopnosti a predpoklady v charakteristike profesijne orientovaného bakalárskeho študijného programu. |
| Atribút: Požiadavky na absolvovanie štúdia | | |
| **Kritérium KPB-B7:** Dostatočnosť požiadaviek na úspešné absolvovanie štúdia z hľadiska kvality vzdelávacieho procesu, spôsoby zabezpečenia úrovne kvality vzdelávacieho procesu vrátane spôsobu hodnotenia štátnych skúšok a osobitne záverečnej práce | | Požiadavky na úspešné absolvovanie štúdia sú dostačujúco selektívne, aby neumožnili absolvovanie štúdia tomu študentovi, ktorý nezískal v priebehu vzdelávacieho procesu vedomosti, zručnosti a kompetencie na štandardnej úrovni alebo neabsolvoval potrebnú prax. Vysoká škola má vlastný systém zabezpečenia kvality[[5]](#footnote-6), ktorého súčasťou je zabezpečenie úrovne kvality vzdelávacieho procesu vrátane spôsobu hodnotenia štátnych skúšok a zvlášť záverečnej práce. V rámci akreditácie existujúcich študijných programov alebo študijných programov v študijných odboroch a stupňoch, kde už má vysoká škola/fakulta akreditovaný iný študijný program, sa vyžaduje, aby vnútorný systém zabezpečovania kvality garantoval identifikáciu konkrétnych nedostatkov, rizík a možností zlepšenia pri uskutočňovaní študijných programov v danom študijnom odbore a stupni a vysoká škola preukázala konkrétne opatrenia, ktoré prijala a uskutočnila za účelom skvalitnenia študijného programu.  Posudzuje sa aj miera neúspešnosti štúdia, či rozloženie hodnotenia študentov v rámci jednotlivých predmetov a rozloženie hodnotenia študentov v rámci záverečných prác. |
| **Kritérium KPB-B8:** Súlad profilu absolventa s požiadavkami na výkon povolania | | V prípade profesijne orientovaných bakalárskych študijných programov, v ktorých sa získaním vysokoškolského vzdelania nadobúda kvalifikácia s potrebným súhlasom relevantnej autority, vyžaduje sa od tejto autority potvrdenie, že štúdiom študijného programu a podmienkami na jeho riadne skončenie je možné predpokladať, že študent získa potrebnú kvalifikáciu na výkon povolania. |
| **Kritérium KPB-B9**: Úroveň všetkých absolventov (od najlepšieho po najslabšieho) vzhľadom na štandardné požiadavky kvality vzdelávacieho procesu v príslušnom odbore, súlad úrovne vedomostí, schopností a zručností absolventov s profilom absolventa a ich predpokladaným spôsobom uplatnenia, uplatnenie absolventov v súlade s predpokladmi | | Pri hodnotení úrovne absolventov profesijne orientovaného bakalárskeho študijného programu sa posudzuje úroveň všetkých absolventov (t. j. od najlepšieho po najslabšieho) vzhľadom na štandardné požiadavky kvality vzdelávacieho procesu v príslušnom študijnom odbore. Podľa špecifík profesijne orientovaného bakalárskeho študijného programu vysoká škola preukáže napríklad náročnosť úloh, ktoré dokáže absolvent samostatne riešiť. Pri hodnotení súladu úrovne vedomostí, zručností a kompetencií absolventov s profilom absolventa (§ 51 ods. 4 písm. e) zákona) a ich predpokladaným spôsobom uplatnenia sa posudzuje, ako vysoká škola navrhnutým študijným programom a spôsobom jeho uskutočňovania umožňuje takýto profil získať. Súčasťou posudzovania úrovne absolventov je vyjadrenie spolupracujúceho podniku alebo spolupracujúcej organizácie o preukázaní odbornej spôsobilosti absolventa počas semestrálnej praxe a prínos praxe pre jeho vedomosti,  zručnosti a kompetencie. |

Schválené v Bratislave 13. 2. 2018 Martina Lubyová, v. r.

ministerka školstva, vedy, výskumu

a športu Slovenskej republiky

1. ) Právo skúšať na štátnej skúške majú iba vysokoškolskí učitelia pôsobiaci vo funkciách profesorov a docentov (§ 75 ods. 1) a ďalší odborníci schválení príslušnou vedeckou radou. [↑](#footnote-ref-2)
2. ) Bakalársky študijný program ako študijný program prvého stupňa (§ 2 ods. 5 zákona) sa zameriava na získanie teoretických poznatkov a praktických poznatkov založených na súčasnom stave vedy alebo umenia. Profesijne orientovaný bakalársky študijný program sa zameriava na zvládnutie použitia týchto poznatkov pri výkone povolania. [↑](#footnote-ref-3)
3. ) Záverečnou prácou (§ 51 ods. 3 zákona) pri štúdiu podľa bakalárskeho študijného programu (ďalej „bakalárske štúdium“) je bakalárska práca. [↑](#footnote-ref-4)
4. ) Názov študijného programu môže obsahovať výraz „umenie“ alebo „umelecký“ alebo podobný výraz, len ak sa študijný program zameriava na rozvíjanie talentu a tvorivosti v oblasti umeleckého výkonu a umeleckého diela na základe umeleckých princípov a jeho významnou zložkou je umelecký výkon. [↑](#footnote-ref-5)
5. V súlade s § 87a ods. 2 zákona má vysoká škola vypracovaný, zavedený, používaný a funkčný vnútorný systém kvality, ktorý zahŕňa politiku vysokej školy v oblasti zabezpečovania kvality vysokoškolského zabezpečovania a postupy v oblasti zabezpečovania kvality. [↑](#footnote-ref-6)